Matovič, Igor, poslanec NR SR (2015-02-18):
Súvisí to s touto schôdzou, súvisí to s touto schôdzou preto, lebo chceli sme viesť dôstojnú diskusiu, ale tým, že nás dáte rokovať proti noci, nás opäť tlačíte rokovať proti noci, ako ste to mali vo zvyku aj v minulosti. Bohužiaľ, je to v rozpore s tým, čo ste verejne sľúbili. Hneď na úvod chcem taktiež verejne poďakovať občianskej aktivistke a poradkyni našej podpredsedníčky Národnej rady Eriky Jurinovej Veronike Remišovej, ktorá kauzu spoločne s jej manželom odhalila. Tiež chcem na úvod povedať vzhľadom na to, že na mimoriadnom výbore pán minister Pavlis, jeho reakcia v podstate bola taká, že snažil sa odpútať pozornosť a chcel diskutovať o tom, akým spôsobom prebiehala privatizácia na Slovensku, že táto schôdza nie je o privatizácii na Slovensku. Ak chcete argumentovať tým a kritizovať privatizáciu, ja sa rád k tomu pridám, tiež mám voči tomu výhrady, ale zvolajte mimoriadnu schôdzu na túto tému. Čiže poprosím, aby sme sa naozaj bavili v tejto schôdzi pri vystúpeniach a faktických poznámkach naozaj k veci a neodpútavali pozornosť. Táto schôdza je o konflikte ministra hospodárstva, o konflikte záujmov, výrazných a závažných konfliktoch záujmov, ktoré môžu prichystať Slovenskú republiku o desiatky mil. eur, nie o privatizácii. Čiže k meritu veci. Predkladám návrh zákona alebo predkladám, pardon, predkladám teda návrh za skupinu poslancov, ktorí registrujú v správaní sa ministra hospodárstva závažné konflikty záujmov, ktoré nie sú v prospech alebo teda na základe ktorých môže Slovenská republika utrpieť závažné škody. Jeden konflikt záujmov je kauza, nazvime ju Port Service, a. s., druhý závažný konflikt záujmov nazvime kauza Duslo Šaľa, a. s. Dňa 11. decembra 2012 súčasný minister hospodárstva Pavol Pavlis podáva žalobu proti Fondu národného majetku, čiže de facto proti štátu za tzv. ušlý zisk, preto, lebo mu nebolo dopriate, aby sprivatizoval Slovenské prístavy, takže žaluje Fond národného majetku za ušlý zisk. Nebráni mu to v tom, že za päť dní už podpisuje čestné vyhlásenie, v ktorom doslova sa podpisuje pod to, že nevykonáva činnosť, ktorá by bola v rozpore zo záujmami Fondu národného majetku. Každý súdny človek, dovolím si povedať, aj ten, ktorý skončí 4. triedu základnej školy, pri tomto konštatovaní vie, že ak raz žalujem Fond národného majetku o sumu, ktorá je druhá historicky najvyššia, nemôžem za päť dní napísať, že nevykonávam činnosť, ktorá je v rozpore, ktorá je vlastne v rozpore so záujmami Fondu národného majetku. Ak raz niekoho žalujem, samozrejme, je to v rozpore so záujmami toho, ktorého žalujem. Toto vyhlásenie Pavol Pavlis ale nenapísal len tak. Napísal ho preto, lebo kandidoval ako nominant Roberta Fica a strany SMER alebo poslaneckého klubu SMER v roku 2002 do Dozornej rady Fondu národného majetku. Čiže napísať takéto vyjadrenie by možno ešte sme vedeli teoreticky tolerovať, ale ak takéto vyhlásenie klamlivé a doslova hrubá lož má slúžiť k tomu, aby som sa dostal, v podstate ovládol toho, koho žalujem, čiže Fond národného majetku, lebo keď sa dostanem do dozornej rady, logicky mám prístup k všetkým dokumentom, ktorý tento môj protivník má, k všetkým sporom, ktorý tento protivník vedie. Čiže v podstate ovládam žalovanú stranu, lebo viem, akú má taktiku hájiť sa v spore so mnou vlastným alebo s mnou vlastným. Čiže, bohužiaľ, toto vyhlásenie slúžilo k tomu, že Pavol Pavlis sa stal členom dozornej rady a členom dozornej rady bol až do roku 2006, až do obdobia, kedy sa stal poslancom za vládnu stranu SMER – sociálna demokracia. Pán Pavol Pavlis k tomuto na tlačovej konferencii 28. januára 2015, čiže tento rok, uviedol doslova, citujem: „Ja som pána premiéra informoval o tom, že existuje súdny spor alebo žaloba, ale pán premiér je právnik a obidvaja sme prišli k tomu, k tej zhode, že neexistuje žiadna právna prekážka, aby som bol nominovaný do Dozornej rady Fondu národného majetku, nie je tam žiadny konflikt záujmov, žiadny paragraf, žiadne ustanovenie nezakazuje, aby som bol členom Dozornej rady.“ Veľmi dôležité je teda na tomto mieste upozorniť na to a tento citát na to upozorňuje, konanie Pavla Pavlisa nebolo len z jeho vlastnej vôle. O tom, že Pavol Pavlis je v konflikte záujmov, od samého začiatku vedel dnešný predseda vlády Slovenskej republiky pán Robert Fico a toto vlastne napriek tomu mu dobrozdanie dal a nominoval ho za člena dozornej rady, čiže za človeka, ktorý bude mať pod kontrolou druhú stranu sporu. Začiatkom roku 2006 však spoločnosť, ktorej vlastníkom je súčasný minister alebo teda bol súčasný minister Pavol Pavlis, spoločnosť Port Service, a ktorej, zároveň treba povedať jedným dychom, že druhým podstatným vlastníkom je dnešný minister financií Českej republiky Andrej Babiš, avšak prehráva súdny spor a v podstate prehráva už aj posledný súdny spor na Najvyššom súde a zostáva tejto spoločnosti už jediné, požiadať generálneho prokurátora, aby podal mimoriadne dovolanie. Generálny prokurátor, áno, podáva v tejto veci mimoriadne dovolanie a robí to teda v roku 2008, pardon, a je to, čuduj sa svete, je to Dobroslav Trnka, nominant vládnej strany SMER. Čiže áno, idem požiadať svojho vlastného nominanta, vieš čo, skús mi podať dovolanie na Najvyšší súd, ktoré bude dovolanie nie v prospech Slovenskej republiky, ale v príkrom rozpore so záujmami Slovenskej republiky. Čiže podaj mimoriadne dovolanie v prospech mojej vlastnej firmy, v neprospech štátu. Dobroslav Trnka túto špinavú prácu robí, podáva mimoriadne dovolanie. Čuduj sa svete, nasledujúci senát, ktorý na Najvyššom súde je už nominovaný, na Najvyššom súde, ktorý je, ako všetci vieme, v tom čase v područí vtedajšieho ministra spravodlivosti pána Harabina, skladá nový senát. Tento nový senát rozhoduje presne opačne, ako rozhodol predtým prvý senát, a rozhoduje, že áno, pán Pavol Pavlis bol ukrátený alebo jeho firma, ktorú má spoločne s pánom Andrejom Babišom, bola ukrátená o ušlý zisk, a vracia tento spor v podstate na súdy nižšej inštancie. Ale vzhľadom na to, že súdy nižšej inštancie sú viazané rozhodnutím súdov vyššej inštancie, dnes už vieme, aj keď tento spor je prebiehajúci, ako tento spor s veľmi veľkou pravdepodobnosťou dopadne, keďže sú všetky viazané nálezom alebo teda názorom Najvyššieho súdu. V čase volieb 2006. roku, kedy Pavol Pavlis sa mal stať alebo kandidoval za poslanca Národnej rady, tak nastávajú zaujímavé prevody tejto firmy, ktorá je vlastne v spore so štátom, na firmu na ostrove Curaçao (vyslovené „Küraso“) alebo pre nás ostatných Curaçao (vyslovené "Kurakao"). To je také, to poznáme možno niektorí z barov. Je to ostrov v Holandských Antilách, možno 10-15 km od Venezuely, malý, malebný ostrovček, daňový raj, kde prevádza túto firmu na firmu Castelo Holdings, teda na tomto ostrove, a podľa môjho názoru ide evidentne o účelový a akože majetkový prevod, aby v čase, keď už bude poslancom Národnej rady, nebol v okatom konflikte záujmov, ale aby teda v konflikte alebo teda nebol v konflikte záujmov a aby vlastne v konflikte alebo v súdnom spore s Fondom národného majetku už bola iba táto firma. Je zaujímavé, že túto firmu, ktorá vedie spor so štátom, s Fondom národného majetku v hodnote 60 mil. eur, čo je 1 800 mil. korún, predáva za bagateľ, nejakých necelých 200-tisíc korún. Kladiem si otázku, či ktokoľvek z nás, ak by viedol takýto súdny spor, by predal svoju firmu, reálne či by predal firmu, ktorá môže získať v jackpote 1 800 mil. za jednu deväťtisícinu sumy, ktorá môže táto firma vlastne vyhrať. Lebo 1 800 mil. deleno 200-tisíc je približne 9-tisíc. Nie približne, ale presne. Takže pýtam sa, či by to niekto z nás urobil. Nikto v živote by neurobil, ak môže mať v jackpote 9-tisícnásobok, aby to predal niekde za jednu deväťtisícinu ceny. Zaujímavosť nastáva aj vtedy, keď súčasný minister hospodárstva sa tvári, že s firmou už nemá nič spoločné, avšak na valnom zhromaždení, ktoré prebieha viac ako mesiac po tom, kedy predal svoju jednu akciu firme z daňového raja v Curaçao, na tomto valnom zhromaždení aktívne vystupuje a vystupuje ako overovateľ. Zaujímavé je tiež, že záujmy jediného vlastníka z tohto daňového raja už háji firma alebo háji, pardon, háji právnička, ktorá dovtedy vždy hájila záujmy Pavla Pavlisa, aktívne vystupovala v tejto firme na všetkých valných zhromaždeniach, kým on bol vlastníkom firmy. Čiže zase kladiem otázku, ako tí domorodci na tom Curaçao ďaleko niekde pri Venezuele, ako akurát prišli na tú právničku, ktorú si dovtedy vyberal vždy náš súčasný minister hospodárstva Pavol Pavlis na hájenie svojich záujmov. Ako je to možné, že akurát práve túto osobu si aj oni vybrali, že bude zastupovať ich záujmy a bude hlasovať v plnej moci vo všetkom, o čom len teda vlastne chce na valnom zhromaždení, čiže bude v plnej moci zastupovať práva svojho jediného vlastníka, firmy Castelo Holdings? Zároveň si kladiem veľmi dôležitú otázku, ako je možné, že za touto firmou na ostrove Curaçao v daňovom raji je človek, ktorý sa volá Karl Heinz Hauptmann, človek, ktorý je takisto za firmou, ktorá tuneluje na Slovensku nemocničné vývarovne, ktorý je za kauzou z decembra minulého roku, kedy štyria riaditelia nemocníc boli na Slovensku odvolaní vaším premiérom Robertom Ficom, kedy evidentne aj on uznal, že tu ide o tunelovanie týchto nemocníc, kde ide o škodu vo výške 80 mil. eur. Ako je zase možné, že z tých 7 mld. ľudí na Slovensku zase sa tu znova v pozadí, kde je závažné podozrenie, že niekto v SMER-e tuneluje Slovenskú republiku a systematicky, že znova sa tu nachádza ten istý človek? Že v pozadí firiem, za vlastníkmi firiem, ktoré tunelujú nemocničné vývarovne, je akýsi človek Karl Heinz Hauptmann, obyvateľ Nemeckej spolkovej republiky, a zrazu v pozadí firmy, ktorá, na ktorú dnešný minister hospodárstva prevádza svoju firmu, svoje majetkové podiely do daňového raja na Curaçao, tak je znova ten istý človek Karl Heinz Hauptmann? Ja odpoveď poznám. Ja otázku ale kladiem vám a očakával by som aj od vás, aj od pána ministra, aj od pána predsedu vlády, aby odpovedal na túto otázku. Je evidentné, že pán minister hospodárstva bol v konflikte záujmov od počiatku v roku 2002, kedy sa stal členom dozornej rady firmy, s ktorou sa súdil, a nie hocijakej firmy, ale Fondu národného majetku, čiže de facto štátu. Od začiatku klamal a verejne klamal verejnosť, poslancov Národnej rady, ktorí ho zvolili za člena dozornej rady, lebo napísal vo svojom vyjadrení, že nie je v konflikte záujmov. Je evidentné, že naďalej teda bol v konflikte záujmov a aj dnes v konflikte záujmov je. Pán minister Pavlis sa na mimoriadnom výbore bránil tým, že o žiadnu vlastne pôžičku nešlo, že on v roku 2006, kedy firma Port Service, a. s., ktorá musela dať 600-tisíc korún na odvolanie v súdnom spore so štátom, a vtedy vlastne v účtovnej evidencii figuruje, že tieto peniaze dostala od dnešného ministra Pavla Pavlisa, tak pán minister Pavlis na mimoriadnom výbore argumentoval tým, že to vlastne neboli žiadne peniaze od neho, to neni žiadna pôžička, to sa tam pomýlil účtovník. On žiadnu pôžičku vlastne nedával, on len poskytol peniaze, ktoré mu vlastne, mu dal ten vlastník – tí domorodci z toho ostrova Curaçao – a on len tieto peniaze posunul a zaplatil v mene vlastne ich budúceho majetku, firmy Port Service, a. s., zaplatil súdu, aby mohol viesť tento súdny spor. Doslova sa vyjadril: „Je to len obyčajná účtovná operácia, ktorá znamená, že ja ako jediný ešte do tej doby v máji 2006, ktorý som mal jediný prístup k účtu, a budúci následní kupujúci ma požiadali s tým, že budú pokračovať v tomto súdnom spore, aby som ich finančné prostriedky previedol na účet a zaplatili sme súdny poplatok v súdnom spore, v ktorom majú záujem pokračovať. To znamená, nemám absolútnu žiadnu pohľadávku voči tejto spoločnosti, žiadna pôžička, je to len účtovne zaúčtované tak, ako účtovné pravidlá prikazujú. To, že tam do dnešného dňa tá pôžička tam svieti, a ja už nemám, ja s tým nemám už nič spoločného.“ Je zaujímavé, že mu to 7 rokov nevadí, že stále figuruje v účtovnej závierke, ktorá je overená audítorom, ktorý je členom Slovenskej komory audítorov, a každý rok je tam iný audítor, ktorá je overená týmto audítorom, že mu to nevadí, že 7 rokov figuruje niekde, že poskytoval pôžičku tejto firme, ktorá dnes teda má akože majiteľa na daňovom raji na Curaçao. Ak by ale sme predpokladali, že táto jeho argumentácia je správna, že len v podstate bol nejakým prostredníkom a títo ľudia mu dali peniaze, tak opoziční poslanci mu dávali na mimoriadnom výbore otázky, odkiaľ tieto prostriedky pochádzajú, akým spôsobom sa k nemu dostali. Či mu ich teda dali v hotovosti, prevodom na účet a podobne. Minister hospodárstva na opakovanú otázku na mimoriadnom výbore, ktorá tam zaznela minimálne päťkrát, ani raz neodpovedal a nebol ochotný na ňu odpovedať, akým spôsobom sa k nemu dostali. Možno by sa nám to zdalo malichernosť, ale aj v roku 2006 platili zákony na ochranu proti legalizácií príjmov z trestnej činnosti, ktoré zabezpečovali, aby sa nemohlo stať, že niekto bude prezentovať banke, keď robí vklad na účet 600-tisíc korún, že bude prezentovať, že to sú jeho vlastne prostriedky, ale v skutočnosti tie prostriedky pochádzajú niekde odinakiaľ a slúžia v podstate na to, aby sa legalizovali príjmy z trestnej činnosti. Minister Pavlis do dnešného dňa – napriek tomu, že vie, že toto je kľúčový moment celého jeho obvinenia – do dnešného dňa nepovedal a nedokázal, akým spôsobom sa dostal k týmto prostriedkom, či mu boli osobne vyplatené v igelitke, alebo mu boli nejakým spôsobom prevedené na účet, a je to závažné alebo existuje to závažné podozrenie, že tieto prostriedky naozaj iba osobne prebral, a v tom prípade je podozrenie z falšovania účtovnej dokumentácie, keďže v účtovnej dokumentácii podpísal aj on, že to je vlastne pôžička od neho, vôbec voči tomu doteraz nenamietal, a taktiež je tu závažné podozrenie z toho, že porušil zákony na ochranu proti legalizácii príjmov z trestnej činnosti, lebo nikto dnes tým pádom nevie, či tieto prostriedky pochádzali z drogovej trestnej činnosti, z úplatkov alebo z niečoho iného. Kvôli tomu sú, pán minister Pavlis, takto napísané zákony, aby sme sa chránili tomu, aby tu niekto prepieral – v tomto prípade 600-tisíc korún od neznámych zdrojov – a tváril sa a dovolil to legalizovať pod pojmom v účtovnej závierke, že pôžička od Pavla Pavlisa. Veľmi ma mrzí, že o všetkých týchto skutočnostiach od začiatku pán premiér Slovenskej republiky Robert Fico vie a evidentne mu to vôbec nevadí. Evidentne tu prišlo k porušeniu ústavného zákona o ochrane verejného záujmu pri výkone funkcií verejných funkcionárov, lebo človek, ktorý bol v súdnom spore alebo je v súdnom spore so štátom, s Fondom národného majetku, v minulosti bol členom dozornej rady, pred rokom bol štátnym tajomníkom ministerstva hospodárstva, pod ktoré Fond národného majetku spadá, a dnes je ministrom hospodárstva, pod ktorého Fond národného majetku spadá, čiže dnes je ministrom hospodárstva, pod ktorého spadá strana, ktorú žaluje. Evidentne tým pádom má možnosť ovplyvňovať to, akým spôsobom sa druhá strana na súde bráni, a vie dopredu takýmto spôsobom aj teda zistiť, akú obhajobu druhá strana zvolí. Druhý podstatný konflikt záujmov je investičná pomoc pre Duslo Šaľa, akciová spoločnosť. Túto investičnú pomoc pre Duslo Šaľa schválilo ministerstvo hospodárstva v minulom roku 26. júna., teda v čase, keď bol Pavol Pavlis štátnym tajomníkom. Tomu však predchádzalo také záhadné, záhadná zmena zákona od pána poslanca, ktorý sa tu usmieva, od pána Kondróta, ktorý na toto vždy v podstate v parlamente slúži, že donesie zákernú formuláciu – niekde lobistickú napísanú – predloží do druhého čítania, za 5 minút zmena schválená, a v podstate nikto iba nevie a v opozícii iba tušíme, že čo za týmto môže byť. Takto pán, pán poslanec vládnej strany SMER, pán Kondrót urobil špinavú prácu na jar minulého roku, predložil zmenu zákona, že o investičnej pomoci, ktorá bude alebo bude o investícii, ktorá presahuje 200 mil. eur, už nebude rozhodovať vláda, o investičnej pomoci pre takúto, pre takúto investíciu, ale stačí, aby rozhodoval minister. Počúvate dobre tú zvrátenosť! Nie logicky, že jednoducho pri maličkostiach nech rozhoduje minister a pri tých veľkých veciach nech rozhoduje celá vláda, ale pán kolega Kondrót predložil zvrátenosť, kde to dal presne opačne. Pri maličkostiach nech rozhoduje vláda a pri veľkých nech rozhoduje sám minister. Veľmi zaujímavé, že v tom čase sa chystala investícia, podľa mojich informácií už bol podpísaný kontrakt na investíciu v Dusle Šaľa, ktorého majiteľ je spoločníkom štátneho tajomníka na ministerstve hospodárstva, čiže znova je podľa môjho názoru a podľa nášho názoru v zásadnom konflikte záujmov, čiže podpíše sa takáto zvrátená alebo presadíte takúto zvrátenú novelu zákonov, štátny tajomník neprotestuje, nejde na barikády, nehovorí, prepáčte, som v konflikte záujmov, lebo s týmto človekom, ktorý vlastní Duslo Šaľa, podnikám. Táto zmena sa presadí, pán minister Malatinský, samozrejme, aj s prispením štátneho tajomníka Pavla Pavlisa urobí všetko pre to, aby investičná pomoc pre túto konkrétnu firmu bola schválená, následne, aj keď minister Malatinsky je odvolaný a jeho miesto zastane Pavol Pavlis, tak Pavol Pavlis v plnej miere argumentuje v prospech tejto investície voči Európskej komisii s cieľom dosiahnuť, aby investícia pre jeho spoločníka v podnikaní, ešte raz hovorím, pre jeho spoločníka v podnikaní, bola nakoniec presadená. Áno, na konci výsledok je taký, investícia aj zo strany Európskej komisie je odklepnutá vo výške 58 mil. eur a opäť teda sa tu Pavol Pavlis, či už ako minister, alebo ako štátny tajomník predtým, dostáva do závažného konfliktu záujmov, kedy neupozorní verejnosť, neupozorní svojich nadriadených, že rozhoduje a pomáha pri investičnej pomoci, de facto dotácii z našich spoločných peňazí opäť v takej zaokrúhlenej sume, približne 60 mil. eur podobne ako v tom predošlom spore v prospech svojho spoločníka v podnikaní pána Andreja Babiša. Zároveň si dovolím vyjadriť podozrenie z toho, že Pavol Pavlis prispieva úmyselne k tomu, že oklame aj Európsku komisiu a zavádza Európsku komisiu, že v Dusle Šaľa bude udržaný počet pracovných miest, a čo je v príkrom rozpore s tým, čo následne alebo čo následne v rozhovore pre Denník N potvrdzuje generálny riaditeľ Duslo Šaľa, kedy hovorí, že áno, máme 2 040 zamestnancov a po investícii, tejto investícii budeme mať 1 800 zamestnancov. Čiže ide o pokles pracovných miest o 240, ale my napriek tomu dotáciu poskytujeme a aktívne k tomu prispieva dnešný minister hospodárstva pán Pavol Pavlis. Spomínaný konflikt záujmov je v tomto prípade o to závažnejší, že majiteľom podniku Duslo Šaľa je minister financií Českej republiky, ktorý by mal byť podľa tvrdenia predsedu vlády Roberta Fica sponzorom vládnej strany SMER – sociálna demokracia. Pre týždenník Týždeň totiž dnešný poslanec, náš kolega, poslanec vládnej strany SMER – sociálnej demokracie a vtedajší člen predsedníctva, čiže nie radový poslanec, vtedajší člen predsedníctva Ivan Varga uviedol doslova, citujem: „Fico na predsedníctve povedal, že Babiš dal SMER-u nejaké sponzorské, ktoré k nám nedorazili. Účtovne to zrejme neprebehlo.“ Vzhľadom aj na toto následne Robert Fico na predsedníctve mal obhajovať, prečo stiahol ľudí okolo pána Flašíka z kandidátky v roku 2006, lebo sa teda dozvedel od pána Babiša, že sponzorské poskytol, avšak do SMER-u, do účtovníctva sa nedostalo. Je evidentné, že vládna strana SMER – sociálna demokracia na čele s premiérom Robertom Ficom bude tvrdiť, že všetko súvisiace s touto kauzou je len náhoda, a dovoľte mi, aby som na konci možno ukončil tým, že položím pár otázok Robertovi Ficovi, ktorý, sa obávam, že za túto kauzu je od začiatku zodpovedný, keďže od začiatku dal dobrozdanie pri nominácii Pavla Pavlisa do Fondu národného majetku. Zhrniem to v takých viacerých bodoch. Čiže Robert Fico, zoberiete čierne sponzorské, aby ste mohli urobiť kampaň v roku 2002 za 284 mil. korún, ale vykážete len 12 mil. korún, 284 mil. nie je výmysel, je to informácia od zakladajúceho člena vládnej strany SMER – sociálna demokracia pána Bohumila Hanzela, ktorý je ochotný v tejto veci, ako viete, svedčiť na súde, taktiež vypovedať na detektore lži a na ktorého Robert Fico povedal, že podá žalobu, a do dnešného dňa tú žalobu nepodal. Ak by nebola pravda to, čo Bohumil Hanzel v roku 2012 tvrdil, 2010 tvrdil, verím tomu, že by ste sa bránili a vadilo by vám, že tieto veci tvrdil. Avšak dodnes ste na neho žiadnu žalobu nepodali, tým pádom podľa môjho názoru ste potvrdili to, že v skutočnosti kampaň stála 284 mil., a nie 12 mil. Robert Fico, nehanbíte sa, že hneď po voľbách nominujete spoločníka svojho sponzora Pavla Pavlisa do dozornej rady Fondu národného majetku napriek tomu, že ich spoločná firma žaluje Fond národného majetku o historicky najvyššiu sumu?! Robert Fico, nehanbíte sa, že zatvárate oči nad tým, že váš nominant v dozornej rade Fondu národného majetku Pavol Pavlis naďalej koná a svojimi pôžičkami financuje spor voči štátu v dnešnej hodnote 60 mil. eur?! Robert Fico, nehanbíte sa, že následne spoločníka svojho sponzora Pavla Pavlisa ešte povýšite, nominujete za poslanca Národnej rady na zvoliteľnom mieste?! Robert Fico, nehanbíte sa, že vôbec vám nevadí, že váš poslanec Pavol Pavlis sa naďalej aktívne zúčastňuje na valných zhromaždeniach firmy, ktorá žaluje štát o 60 mil. eur?! Robert Fico, nehanbíte sa, keď v roku 2008 vaša firma, vášho poslanca a sponzora definitívne prehrá svoj spor o ušlý zisk na Najvyššom súde, že neprotestujete, ak váš nominant na mieste generálneho prokuratúra podáva mimoriadne dovolanie v príkrom rozpore so záujmom štátu a v prospech vášho sponzora a poslanca?! Robert Fico, nehanbíte sa, že neprotestujete, že firmu vášho sponzora a poslanca zastupuje manželka zástupcu generálneho prokuratúra JUDr. Tichá, ktorý vypracoval mimoriadne alebo mal na starosti vypracovanie mimoriadneho dovolania na Generálnej prokuratúre?! Robert Fico, nehanbíte sa, že neprotestujete, ak Najvyšší súd v područí vášho ministra spravodlivosti Harabina vymení senát tak, aby v spore firmy vášho sponzora a poslanca zrazu rozhodol presne opačne ako senát prvý?! Robert Fico, nehanbíte sa, že váš poslanec, či dnes minister Pavol Pavlis nevykáže svoje pôžičky voči predmetnej firme vo svojom majetkovom priznaní, čo má znaky falšovania v účtovnej evidencie a legalizácie príjmov z trestnej činnosti?! Robert Fico, nehanbíte sa, že vám nevadí, ak váš minister nevie a nechce odpovedať na kľúčovú otázku, akým spôsobom sa k nemu dostali prostriedky z ostrova Curaçao, ktoré vyvoláva podozrenie z legalizácie príjmov trestnej činnosti?! Robert Fico, nehanbíte sa, že aj za tuto firmou sa nachádza človek Karl Heinz Hauptmann, ktorý sa nachádzal v decembri za tunelovaním v nemocničných vývarovní, ktoré spôsobia škodu štátu vo výške 80 mil. eur?! Robert Fico, nehanbíte sa, že človek v pozícii ministra je naďalej v konflikte záujmov a koná v prospech svojho sponzora a koná v prospech vášho sponzora?! Robert Fico, nehanbíte sa za to, že váš minister predloží účelovú zmenu, na základe ktorej sa o dotácii pre firmu vášho sponzora slovenská verejnosť nemá dozvedieť, a môže rozhodnúť len minister, a nie celá vláda?! Robert Fico, nehanbíte sa, že ste oklamali verejnosť, že investícia v prospech Duslo Šaľa má udržať pracovné miesta, a v skutočnosti podľa tvrdenia generálneho riaditeľa Duslo Šaľa príde k poklesu pracovných miest z 2 040 na 1 800?! Robert Fico, nehanbíte sa, že ste oklamali verejnosť, že Duslo Šaľa musí dostať túto investičnú pomoc vo výške 58 mil. eur, lebo inak príde k zániku pracovných miest v Dusle Šaľa, a generálny riaditeľ pre viaceré televízie verejne tvrdí, že kontrakt na investíciu v Dusle Šaľa mali podpísaný vôbec predtým, ako požiadali o investičnú pomoc?! Robert Fico, v koho záujme konáte? Pán minister Pavol Pavlis, v koho záujme konáte? Ďakujem pekne. (Potlesk.)